**ՇԱՄՇԱԴՆԵՑԻ ԾԵՐՈՒՆՈՒ ԳԼԽԻ ԷԿԱԾԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Մի տարի ես մի էրկու թուրքի հետ գնացի Շամշադին: (Հա կգիտենաք, որ իմ ոտը շատ վախտ Բորչալվումն ա ըլում. ես ընտի թուրք աղնա շատ ունիմ)։

Գնացինք Շամշադին, ուզում ինք Ղարաբաղ գնանք։ Հասանք Շամքոր գեղը, մի տուն ղոնաղ ընկանք։ Էդ տունը մի գյուռ օջախ էր. իրանք էլ վեց֊օխտն ախպեր ին։ (Հա՛, էդ գեղի կեսը թուրք ա, կեսը հայ)։ Մենք հայի մի շեն տանն ինք։ Րիգունը մեզ հմա սուփրա բաց արին։ Մեր խաթեր բոլոր ախպերտինքն էլ հավաքվեցին ըտտի։ Դրանց մեջ մի մարդ կար սիպտկամիրուք։ Մեկելնին, նրանից ջահելնին, նստել ին ու էդ ծերունին էր մեզ ղուլլուղ անում։ Սուփրեն քաշելուց եդը ես կամաց ասի թուրքերին.— Ես սրանց, մի բան պտեմ ասիլ։

— Ընչի՞դ ա պետքը,— ասին թուրքերը,— մենք ղարիբ ղոնախնի ինք, մի բան կասես, սրանք մեզանից կնեղանան։

— Չէ՛,— ասի,— համփերությունս հատել ա։ Ու ձենս բարձրացրի:

— Ախպեր, համարձակություն չըլի, որ ասեմ թե՝ ձեր հացը ուտելու չի։

Նստածներից մինը վեր կալավ ասավ.— Ընչի՞, ախպեր, քեզ խո մի թթու խոսկ ասող չէլավ:

— Չէ՛,— ասի,— ամա ձեր հացը ընդուր չի ուտելու, որ ջահելնին նստել են, էս ծերունին ա մեզ ղուլուղ անում:

Նստածնին չիմն էլ ծիծաղեցին։

— Ղարիբ ախպեր,— ասավ ծերունին,— դոք հացներդ անուշ արեք, պրծեք ու եդնա, ես իմ գլխի էկածր ձեզ կը պատմեմ։ Ու էն վախտ կիմանաք, թե բանն ընչո՞ւմն ա։

Հաց կերանք պրծանք։ Մեկելնին վեր կացան գնացին: Մնաց մեր կշտին մենակ էդ ծերունին։ Ու նա սկսեց իր գլխի էկածը մեզ պատմել:

— Թափագյոզի մոտ։ Մի տարի էնպես մի թանգություն, մի սով ընկավ մեր երգիրը, որ փութը հինդ մանեթով հաց չէր ճարվում։ Մեր գեղրցի ինձանով չորս տղա ընկեր, ընգանք, վեր կացանք գնացինք ուրիշ երգիր, որ աշխատանք անենք, գոնյա մեր գլուխներն էլա պահենք։

Գնացինք։ Շատ գնացինք, թե քիչ, աստոծ ա խաբար։ Գնացինք մի ահագին սարի դեմ առանք։ Էդ սարի դոշովը հըմի գնում ենք։ Գնացինք տեհանք, որ էդ սարի դոշումը մի սուրու ոչխար ըրածում ա, մի երկար-բոյով մարդ էլ ըղաքին կանգնած։ Դրանց դռիցն անց կացանք, էդ սարի որքումը մի էր կար։ Գնացինք էդ էրին դեմ առանք։ Ասինք՝ «Էս լավ քնելու տեղ ա, գիշերս ըստի սթար անինք»։ Ներս մտանք տեհանք, որ ըստի ոչխար են տուն անում. ոչխարի զհով ա։ Տեհանք որ մի կողքն էլ կտրած կարգին օթախ ա, կրակը թեժ, կարպետնին գցած, ճրաքը վառած։ Ուրախացանք, ասինք. «Փա՛ռք քեզ աստոծ, էս հլե մեզ հմար ա պատրաստած, գշերս ըստի լավ յոլա կերթանք»։ Մի քիչ հաց ունեինք մեզ հետ, հանեցինք կերանք, պրծանք։

Ըտտի նստած զրից ինք անում, խելի վախտ գշերից անց էր կացել: Մին էլ տեհանք ոչխարը բերին, արին էդ էրը։ Չոբանը որ տուն էկավ, տեհանք մի երկար-երկար աժդահա մարդ, էկավ մեզ մոտեցավ, արխեին նստեց ու մեզ հետ խոսաց ոչ։

Չիբուխը թաղքի տակից հանեց լքցրուց. ի՜նչ չիբուխ, մի հետումը կտաներ մի գրվանքա թութուն։ Չիբուխը քաշեց պրծավ ու եդ դառավ մեր ընկերտանց մնի գլուխը ձեռով պոկեց, ոնց որ մենք մի հավի ճիտ ըլորինք ու պոկինք։ Պոկեց ու կերավ։ Մենք մնացինք զարմացած, վեր քաշված, թե էս ինչ փորձանք էր, որ մեր գլուխն էկավ։

Մի քիչ կացավ ու մեկել ընկերիս գլուխն էլ պոկեց ու կերավ։ Մնացինք էրկուսըս։ Էն էրկուսին կերավ ու պրծավ։ Քիչ վախտից եդը էդ անկշտումը իմ կշտին մնացած մի հատիկ ընկերոջ գլուխն էլ պոկեց ու կերավ։ Միսն էլ շամփուր արավ, մի մենձ շամփուրի մեջ անց կացրուց, խորվեց ու պատն ի դուս տնկեց։ Մնացի կենտու ես։ Ես էլ մնացի ըռավոտվա փայը։ Ու ինքը՝ էդ անտեր Թափագյոզը, խտոր ընկավ ու շնթռեց, խորը քուն մտավ: Դես ընկա, դեն ընկա ուզացի փախչեմ, հնար չգտա: Դռանը Թափագյոզը մի մենձ սալ էր դեմ արել, ինչ իմ բանն էր նրա ժաժ տալը: Մխել բրավուրդ արի, որ դռան կողքին, սալի կշտին մի էրկաթե լոմ վեր գցած։ Լոմը վեր կալա բերի դրի կրակումը։ Էրկաթի ծերը, որ մի լավ պոզացավ, վեր կալա ու քնած Թափագյոզի աչքը կոխեցի:

Նա որ քնած տեղից մի ծղրտաց, ես իմացա ոչ, թե որդի ընկա: Մին էլ ուշքի էկա տեհա, որ ոչխարի ոտի տակն եմ ընկել, ոչխարնին ինձ տրորում են, ոտի տակ գլլում, ոնց որ քեչեն հասիր անելիս գլլում են։

Մին էլ տենիմ մտել ա ոչխարի մեջը, ինձ ման ա գալի: Ծղրրտում ա, էս պատովն ա դիպչում, էն պատովն ա դիպչում։ Ինձ որ չգտավ, աչքի մղկտոցն էլ որ հովացավ, մի քիչ հանդարտվեց։ Գնաց դռան կշտին մեջքը պատին դեմ արավ։ Հեռվից բրավուրդ արի. սվադա քոռացել էր։ Սկսեց իրան-իրան խոսալ։ Ես նրա ձեռների ժաժ տալուց գլխի ընկա, որ ասում ա թե. «Կլիսանա, ոչխարը դուս կանեմ, նա էլ կգա, ձեռով ըսենց ճիտը կոլորիմ, գլուխը կպոկեմ, իրան կդաղեմ, սիրտս մի քիչ կհովացնեմ»։

Շատ մտիկ արի, թե ոնց պրծնեմ էդ պատուհասից։ Ոչխարի միչին մի մենձ տըբրը էծ կար, ոչխարի էր քաշը: Բերի էդ էծը մորթեցի, տիկ հանեցի ու ես միջին կլորվեցի, որ ոչխարի հետ դուս գնամ ու էդ հնարքով նրանից պրծնեմ։

Որ լիսացավ (Ես ընդուց զարմացա, որ նա քոռ մարդ ոնց իմացավ, որ լիսացավ), դուռը բաց թողեց ու ոչխարը վեր էթող: Ինքը հմի շեք ա արել, մի ոտն էս կռանը, մի ոտն էն կռանը, ու ոչխարնին կենդ-կենդ շեքովն անց ա կացնում և ձեռով շոշափում: Ես էլ իծի մորթումը փթաթված ղոչի եդնուց գալիս եմ։ Որ էկա հասա նրա կուշտը, գլուխս դրի ղոչի դմակի տակը, ես էլ չորեքթաթ արի ու անց կացա։ Նա ինձ ձեռը տվուց տեհավ, որ իծի մազ ա, բրախեց։ Ես պրծա, լիս աշխար դուս էկա։ Հմի դուն ասա՝ իմ շաշությունը, պրծա ու սուս-փուս գնալու հեռանալու տեղը՝ ձեն տվի. «Տո շան որդի, ի՞նչ ես էդ ոչխարը պտռում, ես դուս եմ եկել, քեզանից պրծել»։ Նա որ ձենս իմացավ, իմ ետևից ընկավ։

Ես փախս առա։ Դա մի ձեն ա ածում, ծղրտում ա, գոռում, ծվում, ճչում։ Նրա ձենի վրա Թափագյոզնի դուս էկան. էդ սարերն էդ ձորերն լբցվեցին։ (Թու հա՛, տո մի ինձ ասող էր էլել. «Այ տղա, բու ընչի՞դ ա պետքը, որ դու իմաց արիր։ Դե հմի արի, էդ ցավից պրծի»։ Փախչելով էկա հասա ծովի ղրաղը ու ծովի ղրաղննի գնում եմ։

Ասստնից էր, ինչ էր, իմ թերը կտրվել չէր. մին էլ տենիմ ծովի ղրաղին երկու տախտակ իրար չաթած։ Ես էլա էդ տախտակի վրա ու մտա ծովը։ Հմի լեղ եմ տալի, հրաքաթ եմ անում հեռանալու դպա ծովի մեջը։

Դրանք էկան, թափագյողնին ծովի ղրաղը ծեփ արին: Ինչ հաշամաթ քարեր ին շպրտում դպա ինձ,— դուն ոչ տեսնես։ Մինը քար ա վրա անում, մինը՝ ճումբ: Որը քարափից մի եքա ժեռ ա պոկում, գլորում ծովը, որն էլ մատներով չանգռելով էն թմբերիցը հողակոշտեր ա պոկում ու վրա անում։ Ամա մինն էս կռանս ա վեր ընկնում, մինն՝ էն կռանս ու ինձ դիպչում չի։ Էնքան հրաքաթ արի հեռացա, որ նրանց գցած քարն էլ ինձ հասնում չէր։

Եդ մտիկ արի, տեհա, որ երբ որ թափագյոզնին տեհան, որ ես իրանցից պրծա, եդ դառան, էդ քոռին կտոր-կտոր, ծվիկ-ծվիկ արին, լափեցին կերան ու ցրվեցին, ամեն մինն իր տեղը գնաց[[1]](#footnote-1):

Ես դուս էկա ծովի մեկել ղրաղը։ Դուս էկա մի բաղ։ Մտա էդ բաղի մեջը։ Մի մենձ երևելի բաղ էր, հազար ու տեսակ պտուղներով ու ծաղիկներով։ Դես ման էկա, դեն ման էկա— մարդ չգտա։ Ամեն մի բան էլ կար մեյվեն՝ խաղողը, տանձը, խնձորը, մենակ մարդ չկար։ Քիչ աղաք գնացի դպա ծովի ղրաղը, տեհա էրկու սիրուն աղջիկ մի ծառի տակին տանձ ու խնձոր են հվաքում: Ասի. «Էս հալբաթ բաղմանչու աղջկերքն են։ Գնամ հարցնեմ բաղմանչու տեղը»։ Դպա դրանց գնացի։ Դրանք ինձ բրավուրդ արեցին թե չէ, վազեցին ընկան ծովը, ծովեղեն ին, հուրիմալաքնի։ Բաղից դուս էկա, գնացի դպա քաղաք, տեհա ըղաքիս մի թեթև քաղաք։ Մտա մեջը։ Տեհա քաղաքումը շենլինդ չկա, մարդ չկա, ձեն-ձուր չկա։ Էդ քաղքի մեջը ման էկա։ Տեհա դուքաննին լիքը. մի տեղ ճոթ ու կտոր դասած, մի տեղ ուտելեղեն, մի ուրիշ տեղ էրկաթեղեն: Մի խոսքով, ամեն ասսու բարությունով լիքը։

Ամա մի տեղից էլ ա մարդաֆոտ չի գալի։ Վերչը մտա մի շատ մենձ խանութ, ճոթի խանութ էր, ամեն տեսակ խաս ու ղումաշ կտորնի դարսած։

Ճոթերի հակերի վրա խտոր ընկած քնած էր մի ուշաբ՝ մի աժդահա։

Ինձ ու ինձ միտք արի. «Հալբաթ էս աժդահեն ա էս քաղաքը վերջացրել»։

Մի քիչ էլ աղաք գնացի, տեհա մի ուրիշ խանութ. նես մտա տեհա, մի տեղ ալյուր կիտած, մի կռանն էլ գյուլլա-բարութ։ Մի էրկու ջվալ բարութ բերի լցրի էն խանութը, ուր որ աժդահեն էր քնած: Գյուլլիցն էլ բերի։ Եդնա կրակեցի, դուռը եդ արի ու փախա, հեռացա։ Ոնց որ լաղում գցես, խանութը վեր կացավ, տաղըթմիշ էլավ:

Մին էլ տեհա, աժդհի թիքենին երկնքիցն ա վեր գալի:

Մնացի էդ քաղքի մեջ մեն-մենակ: Օրին մի օր մտաբերեցի, որ էն բաղի մեջ մի բան եմ տեհել, գնամ էն բանին, գնացի բաղի միջին, մի ծառի տակին մի ֆոր կտրեցի մտա մեջը, գլուխս խոտով ծածկեցի ու ըտտի թաք կացա։ Ճաշի վախտը տեհա, որ էն էրկու հուրիմալաք աղջկերքը դուս էկան ծովի միջիցը՝ տանձ ու խնձոր հվաքելու։ Մինն էկավ էդ ծառի տակը, վըրովս անց կացավ, ոտը դվեր պրծավ ֆորի մեջ։ Ես նրա ոտիցը ղայիմ բռնեցի: Դա որ ձեն տվուց, էն մինը փախավ ընկավ ծովը։ Էդ հուրիմալաքը մնաց իմ ձեռին։ Բերեցի էդ աղջկանը իմ կշտին ղայիմ պհեցի օխտը տարի։ Դրանից էլավ էրկու տղա։ Էդ ըրեխեքը ինձ հետ խոսալիս իմ լեզվով ին խոսում, մոր հետ խոսալիս՝ մոր լեզվով։ Ամա ոնչ ես մոր լեզուն ի հսկանում, ոնչ էլ նա՝ իմ լեզուն։

Օրին մի օրն էրեխեքն ինձ ասին.— Հայրիկ, մայրիկն ասում ա. «Լավ բոլ ինձ կպած պհեցիր, հմի ինձ բաց թող, էս ա ըրեխակալել ենք, էլ փախչիլ չեմ»։

Ասի.— Ըրեխեք ջան, վախում եմ մայրիկն փախչի։

Ասին.— Վախիլ մի, հայրիկ ջան, փախչիլ չի:

Ես նրան ազատ արձակեցի: Մի քանի վախտ էդպես մնաց։ Մի օր էլ իմ կնիկը ասավ ըրեխանցը.— Էկեք գնանք ջրի ղրաղը ձեզ լողացնեմ։

Ես էլ հետները գնացի։ Ըրեխանցը տկլորեց, տաշտակը դրուց, լողացրեց դպա իրան քաշեց, հմի իր ըրեխանցը գուրգուրում ա։ Ամա իմ սիրտը մի ահ ա ընկել, վախենում եմ։ Մին էլ տեհա ըրեխանց կռնիցը բռնեց ու թռավ ընկավ ջուրը։ Կնիկս ու ըրեխեքս ձեռիցս գնացին, մնացի էդ քաղքի մեջը մենակ։ Շատ դարդ արի, շատ միտք արի, տեհա որ ըստի մնալն էլ ավելորդ ա:

Վեր կացա մի խուրջին լիքը խաղինա լցրի ու գնացի[[2]](#footnote-2):

Գնացի դուս էկա մի ուրիշ քաղաք։ Մտա էդ քաղաքը, տեհա երկու ջահել տղա խանութ են սարքել, առուտուր են անում։ Ասի.— Ինձ էլ ընկեր արեք։

Նրանք էլ տեհան խուրջինս խաղինով լիքը, ինձ ընկեր արին, էլ ո՞նց չէին ընկեր անիլ։

Մի քանի վախտ շատ սիրով ընկերություն արինք։

Մի օր նստած հաց ինք ուտում։ Ընկերներիցս մեկը վեր կալավ ասավ մեկելին.— Ընկեր ջան, մենք ամեն մինս, որ բանից պրծնում ենք, գնում ենք մեր տունը։ Ամա էս մեր ընկերը մենակ ա: Արի սրան էլ տնավորցնենք։

Գնացին մի աղջիկ ուզեցին ինձ հմար. նշանեցին: Մի օրից եդը էլի նստած հաց ինք ուտում։

Դրանք վեր կալան, ասին մին մընու.— Էս մեր ընկերը մեր աշխարքի ադաթն ու կարգը գիտի ոչ, ընչի՞ չենք դրան ասում, կարելի ա, սա ռազի չի, էլ խի՞ ինք սրան զոռով մեզ հետ կապում.

— Ձեր աշխարհի կարգն ի՞նչ ա,— հարցրի։

— Մեր աշխարհումն էս կարգը կա,— ասին,— էհ, մահկանացու ենք. մնիս յա կնիկն ա մեռնում, յա մարդը։ Էն սարը տենո՞ւմ ես, էդ սարը ծակ ա։ Տանում ենք մարդ ու կնկանը, որն էլ որ սաղ ա ըլում, մեռածի հետ կախ ենք անում էն սարի գլխից։ Էնա կենդանին էլ մեռածի հետ թաղվում ա: Հմի թե ղաբուլ ես, քեզ պսակենք։

— Եբ որ ձեր աշխարհի դրությովնն էդ ա,— ասի,— ես էլ ձեզանից մինը, ի՞նչ անենք։ «Էլինան ղարա-գյուն֊բայրամ»։

Բերին ինձ պսակեցին։ Անիկս շատ լավն էր։ Իրար շատ ինք սիրում։ Մի քանի վախտից եդը հիվանդացավ։ Իմ սիրտ ահ ընկավ, էկա ընկերնուս ասի.— Տղեք, կնիկս հիվանդացել ա։

— Ի՞նչ անենք, ասին,— հիվանդացել ա` կլավանա, աստոծ լավություն տա։

Մի էրկու օրից եդը տեհա կնկանս ռեվուշը լավ չի, օրեցօր հիվանդությունը ծանրանում ա, էկա ընկերնռւս ասի.— Տղեք, կնիկս դժար ա, աստոծ գիտի նրա սաղանալը։

Նրանք բերին իմ փայը եդ ինձ տվին, ասին.— Քանի վախտին ա, արի քու փայը վեր կալ. հալալ փայ արին, աշխատանքն էլ հետը։ Իմ փայը վեր կալա, խուրջինս լքցրի։

Կնիկս մեռավ: Էկան, մի ղութիկ հազիր արին, քառասուն օրվա պաշար դրին մեջը, կնկանս սեյիդն էլ վեր կալան տարան: Ես էլ խուրջինը շլակեցի, եդևից գնացի: Գնացինք Փուչ սարի գլուխը: Դրուստ որ սարի գլխին մի մենձ ծով կար։ Բերին մեյիդը դըվեր գցեցին, ընտուց եդն էլ ինձ դըվեր գցեցին:

Ես ընկա ներքև. ուշքս գնացել էր։ Որ ուշքի էկա, աչք բաց արի, տեհա՝ կնկանս մեյիդը կշտիս: Ի՞նչ անեմ, ի՞նչ չանեմ. էղածն էլել ա: Էլ ոնչ հաց ա կուլ գնում, ոնչ աչքունքս բացվում: Ես կենդանի թաղած իմ։

Անց կացավ մի հինգ օր: Ծակ սարի գլխին ղալմաղալ ընկավ: Մի մեյիդ դըվեր գցեցին: Տղամարդի մեյիդ էր։ Քիչ եդն էլ՝ մի կնիկ դըվեր գցեցին՝ իր պաշարովը: Դա էլ մեռած մարդու կնիկն էր: Նա խելի վախտ ուշագնաց մնաց: Եբ ուշքի էկավ, աչքը բաց արավ՝ տեհավ ես ընտի կենդանի մարդ։ Մենք սկսեցինք իրար սիրտ տալ, իրար մխիթարել։ Երկուսս էլ դարդավոր, երկուսս էլ կենդանի թաղված։ Մեր դարդը մին էր, ծանդր ու անհուսալի: Նա ինձ էր սիրտ տալի, ես՝ նրան։ Մենք երկուսս էլ էդքան մեռելնու մեջ կենդանի թաղված մին մնու համար ամեն ինչ էինք էդ գետնի տակին, խավար աշխարքում: Ու մենք իրար սիրեցինք սրտով կապվեցինք։ Դառանք մարդ ու կնիկ։ Ըվատա, էս լուս աշխարքում ոնչ մի մարդ ու կնիկ էնքան իրար սիրելիս չըլեին, իրար հավատարիմ ու սրտով կապված, ինչ որ մենք էինք էն մութ աշխարքում,Փուչ սարի միջին մ եռելն երի մեջ։

Ըսենց անց կացավ խելի ժամանակ։ Մին էլ միտք արի ու կընկանս ասի.— Այ կնիկ ջան, արի ճրագ վառենք էս սարի տակը ման գանք, կարելի ա մի ճամպա գտնենք, էս գերեզմանից դուս գալու հմար։ Ու մենք ճրագ վառեցինք ու սկսեցինք ման գալ։ Օ՜, ինչ ասես, որ չտեսանք. էդ մահի թագավորություն էր։ Սառն ու անկենդան մեյիդներ, աջ ու ձախ փռված... Էհ, ես ընտեղ տեսածիցս էլ բան չեմ ասում։ Քանի միտս ա գալի, ջանս սարսռում ա։ Լավ ա թողնեմ, էդ մնաց։ Հա, մենք դես ման էկանք, դեն ման էկանք, վերջը հեռվից մի լիս արինք։ Դպա էն լիսը գնացինք։ Տեհանք՝ մի արջ մի էրի միջով մի ծակ ա բաց արել, էկել ջամդաք ա լափում։ Մեզ որ տեհավ, փախավ, դուս էլավ։ Օ՜, ո՞վ կարա պատմիլ, մեր ուրախութինուն էլ չափ լկար։ Մենք լիս տեհանք, ասսու լիսը։ Մեռածը ոչինչ, ամա կենդանին խավարի միջին— ինչքա՜ն դժար ա։

Ես կնկանս ընտի նստացրի, որ լիսու ծակը կորցնենք ոչ ու եդ գնացի։ Իմ խուրջինը ոսկով լիքը ու մեր ունեցած բաներից էլ ինչքան կարացի վեր կալա ու էկա կնկանս կուշտը։ Լիսածակով դուս էկանք լիս աշխար... Ու ճամպա բռնեցինք դպա մեր երգիրը։

Ցերեկը թաք կենալով, գիշերը ճամփա կտրելով՝ հասանք ծովի ղրաղը[[3]](#footnote-3)։

Ծովի ղրաղին մի գյամի կար։ Մտանք էդ գյամու մեջը ու գյամրչուն ասինք, որ մեզ հասցնի ծովի մեկել ղրաղը։ Գյամչին ելքանը վեր թողուց ու մենք ճամպա ընկանք։ Որ հասանք ծովու մեջտեղը, գյամըչու միտքը փոխվեց, ուզեց կնկանս ինձանից խլի: Նա իր չար միտքն ինձ հայտնեց ու ուզեց ինձ կապի, ծովը գցի: Ես ու նա սկսեցինք կռիվ տալ։ Իմ կնիկն էլ իմ կռանն էր, ոնչ մենք ինք զոռում, ոնչ՝ նա։ Էդ վախտը մի զարմանալի բան պատահեց. ծովի միջից դուս էկան շատ հուրի մալաք տղեք ու աղջկերք ու գյամու չորս կուռը կտրեցին։ Էրկու սիրուն տղա՝ մինը գյամու էս կուռը կտրած, մինն էլ էն կուռը՝ ձեն տվին.— Հե՛յ, անպիտան գյամչի, էդ ի՞նչ ես անում, էդ ո՞ւմ հորն ես նեղացնում։ Գնա սուս ու փուս գյամուդ գլուխը բռնիր ու քշիր, թե չէ՝ էս սահաթին քեզ էլ, քո գյամին էլ բաթմիշ կանենք։ Խելքդ ո՞ւմ վրա ա գնում։

Ես ճանաչեցի իմ տղերանցն ու նրանց մորը, որ մեկել հուրիմալաքնու հետ դուս էր եկել ծովի էրեսը։

Նրանք՝ իմ տղերքը իրանց ընկերտանց հետ, գյամու էս կուռն, էն կուռը կտրած գյամըչուն քշիլ տվին մինչի ծովի մեկել ղրաղը։ Գյամըչուն հրամայեցին, որ մեզ սալամաթ հանի ցամաք։ Գյամըչին անխոս առանց ձեն ու ծպտուն հանելու նրանց հրամանը կատարեց:

Որ ցամաք դուս էկանք, ես աղաչանք արի իմ աղաքվա հուրի֊մալաք կնկանը, որ թողա րեխանցս թուշը պագեմ։ Նա էլ նշան տվուց ու տղերանցս լեզվով ինձ ասավ.— Թող էդ կնիկը կռներդ մեջքիցդ կապի, եդնա արի տղերանցդ համբուրի։

Ըթենց էլ արինք։ Ես կապած կոներով համփուրեցի իմ հուրիմալաք տղերանցը, սիրտս հովացավ ու քաշած բոլոր նեղությունին մտիցս գցեցի։ Իմ տղերքը, իրանց մերը ու մեկել հուրիմալաքնին ծովի տակն արին։ Ու մենք մնացինք պլշած կանգնած։ Քիչ եդո ճամպա ընկանք։ Մի քանի օր անց կացավ, հասանք մեր գեղը: Ախպերտինքս շատ ուրախացան, որ համ իրանց կորած ախպերն էկավ, համ էլ էնքան ոսկի բերուց։ Էդ ոսկով մեր բոլոր պակասություննին դրստեցինք։ Հմի փառք ասսու. էս գեղում մեր ոտով մարդ չի գալիս:

Ծերունին իր պատմությունը վերջացրուց ու վրա բերուց.— Էն ախպերտինքս, որ ըստեղ նստած ին, չիմն էլ ինձանից մենձ ին: Ես ամենից պուճուրն եմ: Դե, էսքան բան որ մի մարդի գլխով անց կենա, նա ծերանալ չի՞, ես էլ ըթենց:

Էս ասավ, չասավ, կնկանը ձեն տվուց.— Այ կնիկ, տեղաշորը բեր, ղոնախնու տեղը գցիր:

Կնիկը դուս էկավ, մի սիրուն կնիկ՝ շիլմաթ ու լխտիկ բոյով:

Ծերունին մատով նշան տվուց.— Էս էլ իմ կնիկը, որ հետս բերել եմ:

Ավետ ապերը վերջացրեց: Ես ու Աղասին սկսեցինք ծաղրել նրան, որ ուրիշների հեքիաթն իր վրա ա շուռ տալիս ու հեռվից լսածն իբրև ականատես դուս բերում: Ախար էդ հեքիաթներն ամեն տեղ պատմում են. մի տեղ ավել, մի տեղ պակաս:

Ավետ ապերը քմծիծաղ տալով, ըստ երևույթին նեղացած ձևացավ ու վրա բերեց.— Էդ որ ասում ենք սարքովի ա, բա ըստուր ի՞նչ կասեք:

Եվ նա պատմեց հետևյալը։

1. Այստեղ բանահավաքը ընդհատել և ենթավերնագիր է նշանակել՝ հեքիաթին՝ «Անմարդ քաղաքն ու ծովի Հուր-մալաքը»։—Ծ. Կ. : [↑](#footnote-ref-1)
2. Այստեղ բանահավաքն ընդհատել և ենթավհրնագիր է նշանակել «Տարօրինակ քաղաքն ու փուչ սարը»։—Ծ. Կ.: [↑](#footnote-ref-2)
3. Այստեղ բանահավաքը ընդհատել է և ենթավերնագիր է նշանակել՝ «Ծովի վրա ու տանը»։—Ծ. Կ.: [↑](#footnote-ref-3)